Primarul Gheorghe Damian, cunoscut pentru că este în fruntea comunei cu cea mai mare absorbție de fonduri europene din țară și unde oamenii se bucură de toate utilitățile, a fost exclus oficial din PSD.

Anunțul a fost făcut de edil, miercuri, într-o conferință de presă.

„Vin astăzi în fața dumneavoastră, cu respect pentru cetățenii pe care îi informați, așa cum ar trebui să facă orice om politic, să declar că sunt independent, că în urmă cu ceva vreme, conducerea centrală a PSD a luat decizia, în urma contestației făcută de mine, să fiu exclus. Mai exact, în 22 ianuarie 2018, Comitetul Executiv Național al PSD a aprobat excluderea mea și a domnului Ioan Florea, consilier județean, iată, la mai bine de un an de când Comitetul Executiv Județean al PSD, sub conducerea președintelui interimar, domnul Ioan Dîrzu, a decis într-o seară, târziu, într-o ședință în care nici măcar nu am fost invitat, nu mi s-a dat voie să fiu apărat – știm foarte bine că și cel mai mare criminal are dreptul la apărare în lumea aceasta – și am fost, practic, exclus din partid ”noaptea, ca hoții”, a spus primarul, într-o conferință de presă, precizând că a fost „sincer deranjat și mâhnit de inchizițiile pe bandă rulantă”.

Anunțul privind excluderea primarului Gheorghe Damian din PSD a venit în luna ianuarie 2017, însă edilul a contestat decizia. La acel moment, liderul PSD Alba, deputatul Ioan Dîrzu, a evitat să facă publice motivele excluderii, precizând doar că „sunt probleme interne”.

„Sunt niște chestiuni ale noastre, interne. Nu aș vrea să intru în detalii. Pentru a putea merge în forță mai departe și în sens constructiv în echipă s-a considerat că măsurile sunt cele necesare. Am început campania de reorganizare, de analiză. Uneori mai trebuie făcută și curățenie”, declara liderul PSD Alba pentru Agerpres la acel moment.

Comuna condusă de Gheorghe Damian, printre cele mai prospere din țară

El s-a aflat pe lista PSD pentru Camera Deputaților la alegerile parlamentare din decembrie. Este unul dintre puținii edili sociali-democrați din Alba, județ dominat de liberali.

Comuna Ciugud, care are aproximativ 3.000 de locuitori, este una dintre cele mai dezvoltate localități din România. Aceasta s-a dezvoltat masiv după ce autoritățile locale au făcut modernizări cu bani de la Uniunea Europeană, cu o valoare totală de peste 27 de milioane de euro.

Toate casele au utilități, drumurile sunt îngrijite și asfaltate, oamenii au canalizare și chiar și internet wireless. Astfel, modernizările pe bani europeni atrag în comună atât orășeni, cât și investitori. De exemplu, 500 de persoane s-au mutat de la oraș în comuna Ciugud în ultimii ani, iar prețurile locuințelor pornesc de la 30.000 de euro.

Totodată, în zonă au venit și investitori, astfel că în opt ani numărul lor a crescut de la 6 la 40.

„Doar în zona de dezvolare economică avem aproape 22 de firme şi peste 1000 de locuri de muncă, dincolo de faptul că le-am dus utilităţile până la poartă, le-am oferit facilităţi fiscale în sensul că impozitul pe care îl plătesc la noi în comună este jumătate faţă de oraş”, declara la începutul acestui an edilul Gheorghe Damian, pentru Știrile ProTV.

Cei care nu au un loc de muncă își câștigă traiul din agricultură, ci nu din ajutor social, întrucât oamenii „sunt mai pretențioși și nu își permit” să trăiască doar din aceste venituri, potrivit edilului.

Recent, în aceeași comună a fost amenajat și un teren de golf modern, în care proprietarul a investit 15 milioane de euro. Totodată, iarna, șoselele din localitate sunt mereu curate, întrucât autoritățile au decis să nu mai aștepte licitațiile statului pentru a afla cine le curăță șoselele, astfel că din bani europeni au fost cumpărate trei utilaje de deszăpezit, iar de curățarea străzilor se ocupă chiar angajații primăriei.

„Deszăpezim undeva la 50 de km de drumuri comunale și străzi și economia pe care o facem la bugetul local este undeva la 250.000 de lei in fiecare an”, preciza Gheorghe Damian la începutul anului 2017.

CLICK AICI pentru a instala GRATUIT aplicația Știrile ProTV pentru telefoane Android și iPhone!